Temeljem članka 21. Pravilnika o dodjeli stipendija učenicima i studentima Grada Dubrovnika („Službeni glasnik Grada Dubrovnika“, br. 26/24) gradonačelnik Grada Dubrovnika raspisuje

**N A T J E Č A J**

**za dodjelu stipendija učenicima i studentima u deficitarnim zanimanjima**

**za školsku godinu 2024./2025.**

**I.**Grad Dubrovnik će dodijeliti 11 stipendija učenicima i 21 stipendiju studentima u deficitarnim zanimanjima za školsku godinu 2024./2025.

**II.** Trajanje stipendije ugovara se za vrijeme trajanja određenog programa (srednjoškolsko obrazovanje odnosno preddiplomski studij i diplomski studij) do najduže pet mjeseci apsolventskog staža nakon završetka diplomskog studija sukladno uvjetima propisanim ugovorom o stipendiranju te odredbama Pravilnika o dodjeli stipendija učenicima i studentima Grada Dubrovnika („Službeni glasnik Grada Dubrovnika“, br. 26/24).

**III.** Pravo na stipendiju mogu ostvariti učenici i studenti koji su državljani Republike Hrvatske i imaju prebivalište na području Grada Dubrovnika najmanje šest mjeseci prije raspisivanja natječaja, imaju status redovnog učenika i studenta u Republici Hrvatskoj, nemaju odobrenu stipendiju od nekog drugog subjekta te učenici i studenti koji su se opredijelili za jedno od deficitarnih zanimanja za Grad Dubrovnik i to:

**UČENICI**

|  |  |  |
| --- | --- | --- |
| **R. broj** | **Naziv zanimanja** | **Broj stipendija** |
| 1. | Kuhar | 2 |
| 2.  | Konobar | 2 |
| 3. | Medicinska sestra | 3 |
| 4. | Vodoinstalater | 2 |
| 5. | Elektroinstalater | 2 |

**STUDENTI**

|  |  |  |
| --- | --- | --- |
| **R. broj** | **Naziv zanimanja** | **Broj stipendija** |
| 1. | Magistar/ra matematike – nastavnički smjer | 2 |
| 2.  | Magistar/fizike – nastavnički smjer | 2 |
| 3. | Magistar/ra informatike – nastavnički smjer | 2 |
| 4. | Magistar/ra kemije – nastavnički smjer | 1 |
| 6. | Magistar/ra edukcijske rehabilitacije | 2 |
| 7.  | Magistar/ra logopedije | 2 |
| 8. | Magistar/ra socijalne pedagogije | 2 |
| 9. | Magistar/ra socijalnog rada | 1 |
| 8. | Doktor medicine | 3 |
| 9. | Magistar/ra psihologije | 1 |
| 10. | Prvostupnik/ca predškolskog odgoja i obrazovanja /magistar/ra predškolskog odgoja i obrazovanja | 3 |

**IV.** Iznos stipendija koje će se dodijeliti je:

- za učenike koji se školuju u Dubrovniku – 75,00 eura mjesečno (osim za mjesece srpanj i kolovoz),

- za učenike koji se školuju izvan Dubrovnika – 145,00 eura mjesečno (osim za mjesece srpanj i kolovoz),

- za studente koji se školuju izvan Dubrovnika – 220,00 eura mjesečno (osim za mjesece srpanj i kolovoz).

**V.** Pozivaju se zainteresirani učenici i studenti da podnesu prijave za natječaj u roku od 15 dana od dana objave obavijesti o raspisivanju natječaja u tjedniku Dubrovački vjesnik na adresu: Grad Dubrovnik, Upravni odjel za obrazovanje, šport, socijalnu skrb i civilno društvo, Gundulićeva poljana 10, 20 000 Dubrovnik.

**VI.** Uz prijavnicu za natječaj (obrazac prijavnice dostupan je u Upravnom odjelu za obrazovanje, šport, socijalnu skrb i civilno društvo odnosno na službenim stranicama Grada Dubrovnika – www.dubrovnik.hr) kandidati trebaju dostaviti sljedeće isprave i dokaze:

1. domovnica

2. potvrdu o prebivalištu (ne stariju od šest mjeseci) ili preslik osobne iskaznice ako je starija od šest mjeseci,

3. potvrdu o redovnom upisu u srednjoškolsku ustanovu odnosno na sveučilišni ili stručni studij u Republici Hrvatskoj,

4. izjavu o nepostojanju odobrene stipendije nekog drugog subjekta,

5. preslike svjedodžbi posljednjih četiriju godina školovanja i svjedodžbu državne mature (učenici i studenti prve godine), odnosno prijepis ocjena s ostvarenim brojem ECTS bodova za svaku pojedinu godinu studija (studenti viših godina),

6. potvrdu o ostvarenom uspjehu na školskim natjecanjima, odnosno ostvarenoj nagradi na studiju,

7. isprave kojima kandidati dokazuju svoj socijalni položaj (nije obvezno):

- dokaz da kandidat nema jednog ili oba roditelja,

- dokaz da je kandidat iz obitelji s troje i više djece predškolskog uzrasta ili na školovanju.

**VII.** Nepravodobne i nepotpune prijave neće se uzimati u obzir i odbacit će se.

**VIII.** Kriteriji na temelju kojih će se izvršiti odabir prijavljenih kandidata su:

1. deficitarnost zanimanja sukladno odluci gradonačelnika,

2. opći uspjeh u prethodnom školovanju te opći uspjeh na državnoj maturi (učenici i studenti prve godine studija) odnosno prosječna ocjena svih položenih ispita (studenti viših godina),

3. uspjeh na natjecanjima,

4. socijalni položaj,

5. trenutna upisana godina studija te

6. prosječni broj ECTS bodova ostvaren tijekom školovanja.

**IX.** Temeljem podnesene dokumentacije i gore spomenutih kriterija u roku od 60 dana od dana isteka roka za podnošenje prijava obavit će se bodovanje i napraviti prijedlog liste kandidata za dobivanje stipendije. Svaki kandidat može u roku od 8 dana putem Upravnog odjela za obrazovanje, šport, socijalnu skrb i civilno društvo gradonačelniku Grada Dubrovnika podnijeti pisani prigovor na prijedlog liste.

Gradonačelnik Grada Dubrovnika donijet će odluku o prigovoru u roku od 15 dana od dana zaprimanja prigovora.

Gradonačelnik Grada Dubrovnika donijet će zaključak o dodjeli stipendija koji će se objaviti na službenim stranicama Grada Dubrovnika.

**X.** Obavijest o raspisivanju natječaja objavit će se u tjedniku Dubrovački vjesnik, a cjeloviti tekst natječaja na web stranici Grada Dubrovnika

KLASA: 604-01/24-02/09

UR.BROJ: 2117-1-01-24-01

Dubrovnik, 6. studenog 2024.godine

 **Gradonačelnik**

 **Mato Franković**